Eelnõu

N A R V A   L I N N A V A L I T S U S

KORRALDUS

	Narva
	........................ 2016.a.  nr ..……..


26. Juuli tn 23  ja  26. Juuli tn 23a 
katastriüksuste liitmine

1. Asjaolud ja menetluse käik

Narva linna haldusterritooriumil asub kinnistu (kinnistusregistri registriosa nr 27009), mis koosneb kahest katastriüksustest – 26. Juuli tn 23 (katastritunnus 51105:003:0150, pindala 608 m², sihtotstarve - elamumaa) ja 26. Juuli tn 23a (katastritunnus 51105:003:0227, pindala 163 m², sihtotstarve - elamumaa).   Katastriüksus 26. Juuli tn 23a on moodustatud 30.07.2009.a. Maareformi seaduse §22 lõike 12 alusel reformimata maa ühendamisel krundiga 26. Juuli tn 23.
26. Juuli tn 23 kinnistu omanik esitas 27.05.2016.a. antud katastriüksuste ühendamise kohta Narva Linnavalitsuse Arhitektuuri- ja Linnaplaneerimise Ametile avalduse (dokumendi registris nr 5305/1-12.3).  Avaldusele on  lisatud ühendatud katastriüksuse moodustamise toimik.
Kuna kruntide liitmisel tekib uus katastriüksus, siis kohalik omavalitsus peab oma otsusega määrama moodustatavale katastriüksusele koha-aadressi ja maa sihtotstarbe.

Planeerimisseaduse §125 kohaselt, kui kruntide ühendamine ei ole seotud ehitusõiguse muutmisega, siis antud maakorralduse toimingu puhul detailplaneeringu koostamise kohustus puudub.
Lähtudes sellest, et kruntide ühendamisel ei muutu maa kasutamise otstarve, siis määratakse moodustatavale krundile sihtotstarve elamumaa.
2. Õiguslikud alused
2.1 Asjaõigusseaduse §54 lõike 1 kohaselt võib kinnisasju ühendada üheks kinnisasjaks või ühte kinnisasja jagada mitmeks kinnisasjaks ainult omaniku soovil.

2.2 Maakorraldusseaduse § 3 lõike 1 kohaselt kuulub maakorralduse läbiviimine linna territooriumil kohaliku omavalitsuse pädevusse;

2.3 Narva Linna ehitusmääruse §3 lõike 3 alusel annab Linnavalitsus linnavalitsuse poolt määratud Narva linna Ametiasutuse ettepanekul seaduses sätestatud juhtudel loa detailplaneeringut koostamata hoone ehitusprojekti koostamiseks, krundi sihtotstarbe muutmiseks, mitmete hoonetega hoonestatud krundi jaotamiseks nende hoonete omanike vahel mitmeks krundiks.

2.4  Ruumiandmete seaduse §54 lõike l järgi on koha-aadressi määrajaks kohalik omavalitsus ja §55 lõike l kohaselt teeb aadressitoimingud ning asjakohased otsused koha-aadressi määraja omal algatusel.

2.5 Narva Linnavolikogu 20.03.2014.a määruse nr 8 “Ruumiandmete seadusest tulenevate ülesannete delegeerimine” §1 alusel delegeeritakse Narva Linnavalitsusele ruumiandmete seaduse §54 lõike 1, §55 lõigete 1 ja 4 ning §61 lõike 1 punktis 4 kohaliku omavalitsuse ja kohaliku omavalitsuse üksuse pädevusse antud küsimuste lahendamine ja otsustamine.
3. Otsus

Kinnitada omaniku avalduse ja lisatud katastriüksuse plaani alusel katastriüksuste 26. Juuli tn 23 (51105:003:0150) ja 26. Juuli tn 23a (51105:003:0227) liitmine ja määrata:

3.1  moodustatava krundi aadress – 26. Juuli tn 23;

3.2  moodustatava krundi maa sihtotstarve – Elamumaa (001; E).
4. Rakendussätted

4.1 Korraldus jõustub teatavakstegemisest.

4.2 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

